google/wiki40b huggingface dataset:
Lycaneptia

Utseende

Middelsstore, spinkle, gule og svarte trebukker. Artene etterligner giftige biller i familien rødvinger (Lycidae). Kroppen er ganske tynnhudet (tynt hudpanser). Antennene har bremmer av mørke hår, slik at de ser bredere ut enn de faktisk er (Lycidae har vanligvis brede antenner). Pronotum er nærmest sylindrisk uten tenner på sidene. Dekkvingene er betydelig utvidet bakover slik at dyret nærmest blir pæreformet sett ovenfra.

Utbredelse

Artene er utbredt i det østlige og sørøstlige Brasil.
Raadspensionaris

Raadspensionaris (ordrett: Rådspensjonær, eller Stor-Pensjonat) var statslederen til Holland og Westfriesland i De forente Nederlandenes tid (1581 – 1795). Hans område var utenrikspolitikk, og hadde veldig stor makt og innflytelse på det nederlandske politiske liv. I 1619 gikk stillingen Landsadvocaat over i Raadspensionaris.
Statsledere av betydning i denne perioden var Johan van Oldenbarnevelt, Adriaan Pauw, Johan de Witt, Gaspar Fagel, Anthonie Heinsius og Simon van Slingelandt.
Euroleague

Euroleague er en basketballiga som består av 24 av de beste klubbene i Europa.
Euroleague ble startet av ULEB for sesongen 2000-01 og var det første året en direkte konkurrent til FIBAs Suproleague. Allerede året etter gikk Suproleague inn og Euroleague ble anerkjent som toppligaen. 
Semifinalene og finalen spilles i løpet av en helg på et på forhånd avgjort sted, et såkalt Final Four-format. I 2005 ble finalen holdt i Moskva. De fire lagene involvert var CSKA Moskva (Russland), Maccabi Tel-Aviv (Israel), Saski Baskonia (TAU Cerámica, Spania) og Panathinaikos (Hellas). Maccabi slo TAU 90-78 i finalen og forsvarte dermed gullet fra forrige sesong.
Peyrierasina

Utseende

Middelsstore, avlange, sylindriske, metallisk fargede praktbiller.

Utbredelse

Artene er utbredt på Madagaskar.
Popmusikk

Definisjoner

Begrepet «pop» kan brukes om generell musikk som er tidsaktuell underholdningsmusikk, men på grunn av omfanget av begrepet, har begrepet etter hvert blitt mer brukt om en spesiell musikksjanger. Forstått i den opprinnelige betydningen, som populærmusikk, kan det altså romme all musikk som er laget for å være tidsaktuell underholdningsmusikk.
I henhold til Pete Seeger er popmusikk «profesjonell musikk som låner både fra folkemusikk og kunstmusikk». Selv om popmusikk ofte er kun sett på hitlister, er det ikke summen av all musikk på disse listene. Musikk på hitlister inneholder sanger fra et mangfold av kilder, inkludert klassisk, jazz, rock og komiske sanger. Popmusikk som en sjanger er ofte sett på noe som eksisterer og utvikler seg adskilt. Således kan «popmusikk» bli benyttet for å beskrive en særskilt sjanger, rettet mot et ungdomsmarked, ofte preget av et mykere alternativ til rock og rock and roll.
I henhold til Simon Frith er popmusikk produsert «som forretning og ikke kunst», og er «designet for å appellere til alle» og «kommer ikke fra noe bestemt sted eller markerer noen bestemt smak». Det er «ikke drevet av noen bestemt ambisjon bortsett fra profitt og kommersiell belønning ... og, musikalske begreper, er i all vesentlighet konservativ.» Det er, «gitt fra oven (av plateselskapene, radioprogrammer og konsertarrangører) framfor å bli gjort nedenfra ... Pop er ikke en gjør-det-selv-musikk, men profesjonelt produsert og innpakket.»
Maxime Bossis

Landslaget

Han deltok i flere internasjonale turneringer for Frankrike. Han ble europamester i fotball i 1984.
Racing NM

Racing NM arrangerer Norgesmesterskapet i racing (også kalt asfaltracing, baneracing og asfaltbaneracing).
Racing kjennetegnes at det er massestart på asfaltbaner, men kun en person i bilen til enhver tid. Flere førere kan imidlertid dele på en bil ved såkalt langdistanseracing.
Løpene i Norge kjøres hovedsakelig på banene Rudskogen, Vålerbanen og Arctic Circle Raceway. Tidligere ble det også kjørt racing på Røsvoll ved Mo i Rana og Lånkebanen utenfor Stjørdal.
Det har tidligere også blitt kjørt gateløp i Nærbø og Oslo, samt flyplassløp i Skien. På begynnelsen av 90-tallet ble det også kjørt noen racingløp på store gokartbaner som i Klepp og Haugesund.
Solveig Berg

Flyktning i Sovjet

Da de tyske okkupantene rykket inn i landet i 1940 følte mange kommunister seg utsatt. Verken Solveig Berg eller mannen hadde noen framtredende posisjoner i NKP, men mannens søster Hildur var gift med en av landsdelens mest profilerte kommunister, Gotfred Johan Hølvold. Liksom flere NKP-ere i Nord-Norge besluttet de to familiene seg tidlig på høsten 1940 til å dra østover og søke tilflukt i Sovjet. I månedsskiftet august/september ble de satt i land på Fiskerhalvøya.
I Sovjet skiltes ekteparets veier, da Gunnar Berg lot seg verve til etterretningsarbeid som partisan, og dro på oppdrag i Norge for Den røde armé. Der falt han i kamp med tyske styrker i 1941. Solveig Berg fulgte Hølvold-familien og andre norske flyktninger, først sørover til den norske kolonien som i 1940 oppsto ved Apatity omtrent midt på Kolahalvøya, året etter videre til Sjadrinsk, lenger fra fronten.

Radio Moskva

Våren 1943 reiste hun til Ufa og Komintern-hovedkvarteret, der både Hølvold og Komintern-leder Georgi Dimitrov engasjerte seg for å få henne inn i Radio Moskva. Hun hadde fortsatt nokså dårlige russisk-kunnskaper, men til gjengjeld kunne hun en del finsk, noe man så som en fordel i denne jobben.
Sommeren 1943 dro hun fra Ufa til Moskva, og var deretter en del av det vesle norske radiomiljøet som sørget for Moskvas sendinger til det okkuperte Norge. I radioen jobbet hun sammen med kolleger som Gotfred Hølvold, Hildur Hølvold, Jelena Aspås, Leonard Aspås, Anna Dalland, Gilbert Furubotn, Håkon Sneve og Håkon Kahrs Sund. Solveig Berg var trolig også blant de norske som fikk sendingene fra den «svarte» Folkesenderen Norges Frihet på lufta.

«Sovjetstjerna»

I juli 1946 reiste Solveig Berg hjem til Norge, etter at radiojobben var avviklet. Hun returnerte til et rasert Finnmark i nød, men også i gjenreisningens tegn. Både hennes vakre utseende, den kjente radiostemmen og Moskva-bakgrunnen kunne bidra til en slags stjernestatus, og kallenavnet «Sovjetstjerna» festet seg.
Den kalde krigen kom imidlertid snart til å prege Norge og landsdelen. Radiostatusen falmet, og erfaringene fra Moskva ble lite å skilte med. Etter hjemkomsten endret Solveig Bergs liv seg raskt. Fra verdenshistorens midte og lokal berømmelse gled hun over i hverdag og anonymitet, og snakket selv lite om sine Moskva-erfaringer.
Ǧa‘far an-Numayrī

Virke som president

Gjennom 1970-årene ble en rekke bilaterale investeringer og avtaler inngått mellom Sudan og flere andre land, deriblant Nederland i august 1970, Sveits den 17. februar 1974 og Egypt den 28. mai 1977 og Frankrike i juli året etter. Disse avtalene var med på å øke Sudans økonomi kraftig. 
I 1971 ble han valgt til president etter å ha vunnet en folkeavstemning med 98,6 prosent av stemmene. Han ble aller mest kjent for å ha undertegnet Addis Abeba-avtalen der autonomi ble gitt til den ikke-muslimske sørlige regionen i Sudan, noe som førte til en 11 år lang periode med fred og stabilitet til en region som ikke hadde vært vitne til annet enn borgerkrig og kraftig nød sammenhengende helt siden 1955, før Sudans uavhengighet. Nimeiry hadde en mer vestlig-vennlig politikk enn det forgjengerne hans hadde.

Opprør og kuppforsøk

Sent i 1975 mislykkes et militært kupp utført av kommunistiske medlemmer av de sudanske væpnede styrker, ledet av brigader Hassan Hussein Osman, for å fjerne Nimeiry fra makten. Men Nimeirys nestleder ledet et motkupp som brakte Nimeiry tilbake til makten i løpet av bare noen få timer etter statskuppet. Brigader Osman ble såret under kampene og senere ble han stilt for krigsrett, dømt til døden  og senere henrettet. 
I 1976 var en styrke på rundt tusen opprørere under ledelse av opprøreren og geriljakrigeren Sadiq al Mahdi, som var bevæpnet og trent opp av Libya, krysset grensen fra Ma'tan som-Sarra og inn til Sudan. Etter å ha passert Darfur og Kordofan marsjerte opprørerne i tre dager med hus-til-hus kamper i Khartoum og Omdurman-området som drepte omtrent 3000 sivile mennesker og de skapte nasjonal harme mot Muammar al-Gaddafi som hadde vært leder av Libya siden et kupp i 1969. Nimeiry og hans regjering ble såvidt reddet etter fra disse opprørerne med en kolonne med stridsvogner som tok over hovedstaden fra opprørerne. 
Nimeiry bodde i eksil i Egypt mellom 1985 og 1999, i en villa som ligger i Heliopolis i Kairo. Han returnerte til Sudan i mai 1999 til en begeistrende velkomst som overrasket mange av hans kritikere.
Wimbledon-turneringen 2016

Wimbledon-turneringen 2016, den 130. Wimbledon-turneringen, ble arrangert på All England Lawn Tennis and Croquet Clubs gressbaner i Wimbledon i London i perioden 27. juni til 10. juli 2016. Andy Murray vant single for herrer og Serena Williams vant kvinneturneringen.
Deutsche Gesellschaft für Internationale Zusammenarbeit

Deutsche Gesellschaft für Internationale Zusammenarbeit (GIZ) er en tysk, statlig utviklings- og samarbeidsorganisasjon.
GIZ har sitt hovedkontor i Frankfurt am Main, men beskjeftiger ca 17 000 medarbeidere i 130 land, hvorav mer enn 60 % er lokale innbyggere.
Tricare

Tricare er det amerikanske Forsvarsdepartementets helsevesen for soldater i aktiv tjeneste, deres familier, pensjonerte soldater og deres familier, etterlatte og andre autoriserte brukere. Fordi USA ikke har et sivilt riksdekkende helsevesen, ble Tricare opprettet som en kombinasjon av et militært sykehusvesen og et allment helsevesen for hele Forsvarsdepartementets brukergruppe. Tricare forener militære helseinstitusjoner fra alle forsvarsgrenene under én paraplyorganisasjon og supplerer dette ved å kjøpe sivile helsetjenester fra andre aktører.
1. oktober 2013 ble Tricare Management Activity (TMA) avviklet og ansvaret for Tricare ble overført til Defense Health Agency (DHA) som ble etablert samme dag. Tricare Management Activity var enheten som var ansvarlig for å administrere Tricare delen av det amerikanske forsvarets Military Health System.
Signeta

Utseende

Middelsstore (vingespenn ca. 25-30 millimeter), kraftige, brune smygere, gjerne med små, hvite flekker på forvingene.

Levevis

Larvene lever på starr og gress.

Utbredelse

Slekten er utbredt i det sørlige og østlige Australia.
Per Sverre Opedal

Yrkeskarriere

Opedal begynte sin militære løpebane i 1976 i Hans Majestet Kongens Garde. Han gikk ut av Krigsskolen i 1980. Opedal har også Hærens stabsskole og har gått ved Forsvarets høgskole. I tillegg har han utenlandsk utdanning fra Army Command and Staff College i Storbritannia og NATO Defence College i Roma.
Etter Krigsskolen tjenestegjorde Opedal ved Hærens jegerskole, Befalsskolen for infanteriet i Nord-Norge og som lærer ved Krigsskolen. Fra 1986 til 1989 var han adjutant for kronprins Harald.
Fra 1991 til 1993 var han stabsoffiser i rustningskontrollkontoret i Forsvarets Overkommando. Etter en tid som instruktør ved Hærens stabsskole i 1995, ble han samme år stabsoffiser i Forsvarsdepartementet. Opedal var garnisonssjef  ved Garnisonen i Sør-Varanger fra 1998 til 2000. Deretter tjenestegjorde han fra 2000 til 2003 som utvekslingsoffiser ved United States Marine Corps i Camp Lejeune i Nord-Carolina i USA.
Tilbake i Norge ble han i 2003 avdelingssjef i avdeling for rådgivning og strukturplanlegging i Heimevernsstaben i Forsvarsstaben. Høsten 2004 tjenestegjorde han i Afghanistan, som nestkommanderende i Kabul Multinational Brigade i ISAF. Fra 2007 var han tilbake i Forsvarsstaben, denne gang som nestkommanderende i personellavdelingen.
I mars 2009 ble han utnevnt til generalinspektør for Hæren. Han tjenestegjorde som generalinspektør til 2013, da han ble sjef for organisasjonsavdelingen i Forsvarsstaben.
I 2014 begynte han som avdelingsdirektør for nasjonal beredskap og hjelpekorps i Norges Røde Kors.
Office of Naval Intelligence

Office of Naval Intelligence (ONI) er den amerikanske marinens etterretningsbyrå. Det ble opprettet i 1882 og er stadig virksomt. Dets oppdrag var fra begynnelsen å overvåke andre lands mariner. ONIs rolle ble sentral for første gang i forbindelse med den spansk-amerikanske krigen som brøt ut i 1898.ONI har mer enn 3000 militært og sivilt ansatte, og hovedkvarter ved National Maritime Intelligence Center i Maryland.Sjefen for ONI har kontreadmirals grad.
Araer

Beskrivelse

Araer er de største av alle flygedyktige papegøyer og kan bli opptil en meter lange (hyasintara), målt fra nebbet til ytterst på stjerten. Kakapoen (Strigops habroptila) på New Zealand er imidlertid tyngre, men altså ikke flygedyktig.
Kroppen er strømlinjeformet og fjærdrakten og vingene godt tilpasset flyvninger i regnskogen. Stjerten er lang og kileformet og brukes både til å manøvrere med under flukt og som luftbrems i kombinasjon med vingene når fuglene går inn for landing. Nebbet er krummet og svært kraftig, utviklet spesielt til å åpne ulike harde frø og nøtter med. Fuglene har relativt korte lemmer og, i likhet med hakkespetter, fire tær på hver fot. To som vender framover og to baker. De er ypperlige klatrere, som også bruker venstre fot som griperedskap når de spiser.

Atferd

Araer er svært sosial fugler som typisk opptrer i kolonilignende flokker og lever i par. Fuglene uttrykker seg kraftfullt og er svært høylytte, noe som er nødvendig for å kunne kommunisere effektivt i tett jungel. De fleste artene hekker enten i hule trestammer eller små huler i bratte sandbanker (for eksempel steile elveskråninger o.l.) og klipper. Hybridisering er kjent, både blant ville fugler og avlsfugler.

Habitat

Araer tar typisk tilhold på åpne og semi-åpne områder i regnskogene i Mexico, Sentral- og Sør-Amerika. De kalles guacamayos eller papagayos på spansk og arara på portugisisk.

Status

Svært mange av de ville araene er utrydningstruet, i en eller annen grad. Fem arter er utryddet i nyere tid. I tillegg er flere svært nær utryddelse i naturen. Den største trusselen for disse fuglene er den hurtige avskogingen og illegale fangsting, siden artene er svært populære som både kjæledyr og avlsdyr. Viltfangede araer kan omsettes for flere hundretusen kroner stykket. Fugler smugles til Nord-Amerika og Europa og selges på svartebørsmarkedene, som styres av enorme organiserte kriminelle nettverk - mafiaen. Det hjelper lite at fuglene står på CITES Appendiks 1 og 2.

Fugler i fangenskap

Araenes sosiale egenskaper har gjort dem svært populære som kjæledyr, men de er ofte svært kostbare. Enkelte arter kan koste opp mot 100 000 kroner eller mer. På svartebørsmarkedet omsettes det også fortsatt er stort antall viltfangede fugler. Disse kan koste flere hundre tusen kroner stykket. Det er kun tillatt å omsette oppdrettede arter i Norge, som krever importtillatelse og dokumentasjon ved import.
Ungene lar seg lett temme og de blir ofte svært lojale, tillitsfulle og kjælne. Araer kan lære seg å snakke og utføre forskjellige handlinger. De spiser normalt frø, nøtter og frukt, men liker også godt å ha noe å bite på. Araer framviser en intelligens i framtredenen og trenger konstant intellektuell stimulasjon for å tilfredsstille sin naturlige nysgjerrighet.
Toyota Cressida

Cressida var en bilmodell fra japanske Toyota, som ble produsert i årene 1973–1993 med fire forskjellige modeller. Biler med det samme karosseriet ble solgt som Toyota Mark II, Toyota Chaser og Toyota Cresta i andre land. Cressida som navn ble siste gang brukt i 1992 (1993 i Australia), men karosseriet og navnene Mark II, Chaser og Cresta ble brukt i Japan fram til starten av 2000-tallet. Det ble solgt totalt 353,053 Toyota Cressida i USA.
Michela Pace

Eurovision Song Contest

I januar 2019 ble Malta trukket til å delta i semifinale 2 av Eurovision Song Contest. Semifinalen ble arrangert i Expo Tel Aviv i Israel torsdag 16. mai, og Malta hadde startnummer 11. «Chameleon» ble blant de ti beste i semifinalen, og Michela Pace kvalifiserte seg dermed til finalen lørdag 18. mai. I finalen ble hun nummer 14 av 26 deltakere.
University of Glasgow

Rangeringer

University of Glasgow ble rangert som nummer 30 av 126 britiske universiteter på Complete University Guides liste for 2016 og som nummer 24 av 119 britiske universiteter på The Guardians 2016-liste.
THE World University Rankings 2014-2015 plasserte universitetet som det 94. av de 500 beste universitetene i verden. I QS World University Rankings for 2014 rangerte universitetet som nummer 55 og i Academic Ranking of World Universities (Shanghai-rankingen) for 2014 som nummer 101-150 av verdens universiteter.
Byåsen

Byåsen utgjør de vestlige delene av Trondheim by. Den omfatter en rekke boligstrøk vest og sørvest for byen i hellingene opp mot Bymarka. Alle områdene som ligger på vestsiden av Nidelva og nord for Granåsen regnes til Byåsen. Byåsen er preget av forstadsbebyggelse – de eldste villastrøkene ble utbygd i 1920- og 1930-årene – med lite næringsvirksomhet og få butikker. De fleste som bor her jobber i andre deler av Trondheim. Trikkelinjen Gråkallbanen går gjennom Byåsen (endestasjon på Lian).
Byåsen er kjent for kvinnehåndballaget med samme navn, men har også mange kjente langrennstjerner. Tor-Arne Hetland og Johannes Høsflot Klæbo går for Byåsen Idrettslag. Ole Einar Bjørndalen, Lars Berger og Frode Estil har tidligere gått for samme klubb. 
Byåsen har mange populære turområder i Bymarka.
Misal po zakonu rimskoga dvora

Misal po zakonu rimskoga dvora (latin: Missale Romanum Glagolitice) er en missale og inkunabel skrevet på kroatisk med glagolittisk skrift. Den ble trykket 22. februar 1483, 28 år etter Gutenbergbibelen, og er den første trykte teksten på kroatisk og den første missale trykket med en annen skrift en den latinske. Boken er en editio princeps og en av seks inkunabler trykket med glagolittisk skrift.
Highland Clearances

Highland Clearance eller Utrenskningen av Høylandet (skotsk-gælisk: Fuadach nan Gàidheal, "Utkastelsen av gælerne") var en historisk prosess med dramatiske omlegginger av jordbruk og bosettingsmønster i det skotske høylandet på 1700- og 1800-tallet. Det førte til at et betydelig antall mennesker i de tradisjonelle jordbygselene, hvor de hadde drevet småbruk i århundrer, ble med tvangsmidler ble fordrevet. Endringen fra små gårdsbruk til store sauedrifter var en jordbruksrevolusjon som i stor grad ble utført av arvelig aristokratiske landeiere. Utrenskningen var en kompleks rekke med hendelser som skjedde over en periode på mer enn hundre år. Den gamle samfunnsstrukturen basert på klaner var i oppløsning, og de store godseierne forsøkte å modernisere jordbruket for å få høyere profitt. Høylandet var relativt tett befolket, og de fleste innbyggerne var husmenn (engelsk: crofters) på ettårskontrakter under store gods. Høye ullpriser gjorde mange godseierne ønsket å gå over fra kveg til sauedrift, og denne omleggingen gjorde mange av husmennene overflødige. Godseierne sa derfor opp kontraktene, og husmennene ble kastet ut fra sine hjem. Utrenskningen har blitt definert som «tvunget, samtidig utkastelse av alle familier som levde i et gitt område som en hel glen (dal).»
Utkastelsen og forvisningen var særskilt beryktet som et resultat av brutaliteten i de mange utkastelsene som skjedde på kort varsel. Husmenn på ettårskontrakter hadde nær ingen beskyttelse under skotsk lov. Noen ble kastet ut av voldelige gjenger og husmennene fikk ikke med seg mer enn de sto og gikk i, andre fikk penger av høvdingen til å komme seg til Amerika. De juridiske grunnlaget for utkastelsen er uklart fordi jorden kan ha vært en kollektiv eiendom (allmenning) for klanen i uminnelige tider. Lignende omlegginger av jordbruket hadde skjedd andre steder, men i høylandet kom denne prosessen sent. Den var også påfallende bråere og mer brutal enn andre steder. Hele landsbyer ble brent ned av godseierne, og beboerne fikk liten tid til å berge folk og eiendeler. Mange omkom i forbindelse med den brutale brenningen og rivingen av hus, og flere barn og gamle døde av sult og kulde etter at hjem og forråd var ødelagt. Prosessene har blitt sammenlignet med etnisk rensing. Resultatet av utrenskningen var et konsentrert landeierskap der omkring 400 personer eide halve Skottland.
Samtidig skjedde det en brå endringen hvor det tradisjonelle klansystemet, hvor det var innbyrdes og gjensidig forpliktelser mellom befolkningen og deres ledere, gikk i oppløsning. Den kumulative effekten av utrenskningen, og den storstilte utvandringen i samme periode, ødela det kulturelle landskapet i Skottland på en måte som ikke skjedde noe annet sted i Storbritannia. Effekten av det hele ødela det meste av den eksisterende gælisk kulturen som rådde i området.
Utrenskningen førte til betydelig utvandring til kysten, til det skotske lavlandet, og videre av sted til Nord-Amerika og til Australia. Tidlig på 1900-tallet var det flere etterkommere av høylendere i diaspora enn i Skottland.
Dimasj Qudajbergen

Biografi

Qudajbergens foreldre, Kanat og Svetlana Aitbaeva, er begge utnevnt til ærede artister i Kasakhstan. Han startet å synge i femårsalderen. I 2010 vant han førstepremien i den internasjonale festivalen Zvonkie golosa Bajkonura og i 2012 vant han Grand Prix i Zjas qanat samt en pris i Oriental bazar. I 2013 vant Qudajbergen Making Asia, en internasjonal festival for unge utøvere.
Etter fremføringen av de to melodiene «Opjat metel» og «SOS d'un terrien en détresse» på Slavianski bazaar i 2015 vant han Grand Prix med en samlet poengsum på 175 av 180 mulige. Senere samme år ble han Kasakhstans første representant i ABU TV Song Festival, hvor han fremførte «Daididau».

Hunan TVs Singer

Fra 21. januar til 15. april 2017 deltok Qudajbergen i Singer (tidligere I am Singer), en kinesisk konkurranse for profesjonelle sangere. 
Første konkurransedag sang han «SOS d'un terrien en détresse» og ble umiddelbart omtalt som en verdenssensasjon på grunn av sin stemme og falsett. 
«SOS d'un terrien en détresse» blir regnet som en av de fem mest krevende franske sangene i verden. Senere i konkurransen gjorde han det som ble omtalt som en eksepsjonell fremføring av Vitas' «Opera №2». Singer ble avsluttet med en finale 15. april hvor Qudajbergen kom på andreplass. 
Som følge av sine fremføringer i Singer vant Dimasj Qudajbergen prisen som beste internasjonale artist i Top Chinese Music Awards, som er Kinas viktigste musikkprisutdeling, i mars 2017.
Jordforsk

Jordforsk – Senter for jordfaglig miljøforskning var et nasjonalt kompetansesenter for miljøspørsmål knyttet til både jord, vann, avfall og landskap, støttet av Miljøverndepartementet og Landbruksdepartementet. Senteret ble opprettet i 1989 ved sammenslåing av GEFO (Institutt for georessurs- og forurensningsforskning) og Det norske jord- og myrselskap. 1. januar 2006 ble Jordforsk slått sammen med Planteforsk og Norsk senter for økologisk landbruk (NORSØK) til Bioforsk.
Jordforsk var et av de nasjonale miljøinstituttene som utgjorde Miljøalliansen. De andre var Norsk institutt for vannforskning (NIVA), Norsk institutt for luftforskning (NILU), Norsk institutt for by- og regionforskning (NIBR), Norsk institutt for naturforskning (NINA), Norsk institutt for kulturminneforskning (NIKU) og CICERO Senter for klimaforskning.

Virksomhet

På oppdrag fra næringsliv, offentlige styresmakter og virksomheter, konsulentfirmaer og enkeltpersoner drev Jordforsk forskning for å bidra til langsiktig og utviklende forvaltning av jord, vann, avfall og landskap.